Title: ประกาศประธานศาลปกครองสูงสุด เรื่อง การจัดตั้งแผนกคดีสิ่งแวดล้อมในศาลปกครองสูงสุด (ฉบับ Update ล่าสุด)

ประกาศประธานศาลปกครองสูงสุด

ประกาศประธานศาลปกครองสูงสุด
เรื่อง
การจัดตั้งแผนกคดีสิ่งแวดล้อมในศาลปกครองสูงสุด

โดยที่ปัญหาเกี่ยวกับสิ่งแวดล้อมส่งผลกระทบต่อระบบนิเวศ สังคม
เศรษฐกิจ และสาธารณชนในวงกว้าง
สมควรให้การดำเนินกระบวนวิธีพิจารณาคดีปกครองเกี่ยวกับสิ่งแวดล้อมเป็นไปโดยรวดเร็วทันต่อการป้องกันผลกระทบที่อาจเกิดขึ้น
และแก้ไขเยียวยาความเดือดร้อนหรือเสียหายแก่คู่กรณี
รวมทั้งเป็นประโยชน์แก่การบริหารราชการแผ่นดินของรัฐ

อาศัยอำนาจตามความในมาตรา ๗ วรรคสองและวรรคสาม และมาตรา ๗/๑
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๖) พ.ศ. ๒๕๕๔
ประธานศาลปกครองสูงสุดโดยความเห็นชอบของคณะกรรมการตุลาการศาลปกครอง
ออกประกาศให้จัดตั้งแผนกในศาลปกครองสูงสุด ดังต่อไปนี้

ข้อ ๑  ประกาศนี้เรียกว่า ประกาศประธานศาลปกครองสูงสุด เรื่อง
การจัดตั้งแผนกคดีสิ่งแวดล้อมในศาลปกครองสูงสุด

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้จัดตั้งแผนกคดีสิ่งแวดล้อมในศาลปกครองสูงสุด
เพื่อทำหน้าที่พิจารณาพิพากษาและดำเนินการทั้งปวงในคดีปกครองเกี่ยวกับสิ่งแวดล้อมภายในเขตอำนาจของศาลปกครองสูงสุด
ในกรณีที่มีความจำเป็นเพื่อประโยชน์แก่ราชการ
ประธานศาลปกครองสูงสุดอาจมอบหมายให้ตุลาการในแผนกคดีสิ่งแวดล้อมพิจารณาพิพากษาคดีอื่นใดตามที่เห็นสมควรด้วยก็ได้

ข้อ ๔[๒]
 ให้มีประธานแผนกคดีสิ่งแวดล้อมในศาลปกครองสูงสุดเป็นผู้รับผิดชอบงานของแผนก

ข้อ ๕  ให้แผนกคดีสิ่งแวดล้อมในศาลปกครองสูงสุด
ประกอบด้วยองค์คณะและตุลาการผู้แถลงคดีที่มีความเชี่ยวชาญคดีปกครองเกี่ยวกับสิ่งแวดล้อม
โดยมีจำนวนองค์คณะและตุลาการผู้แถลงคดีตามที่ประธานศาลปกครองสูงสุดประกาศกำหนด

ข้อ ๖  แผนกคดีสิ่งแวดล้อมในศาลปกครองสูงสุดจะเริ่มดำเนินการเมื่อใดให้เป็นไปตามประกาศของประธานศาลปกครองสูงสุด
แต่ทั้งนี้ต้องไม่เกินกว่าสามสิบวันนับแต่วันที่ประกาศนี้มีผลใช้บังคับ

ข้อ ๗  ให้ประธานศาลปกครองสูงสุดรักษาการตามประกาศนี้

ประกาศ
ณ วันที่ ๒๙ มิถุนายน พ.ศ. ๒๕๕๔
หัสวุฒิ
 วิฑิตวิริยกุล
ประธานศาลปกครองสูงสุด

ประกาศประธานศาลปกครองสูงสุด เรื่อง
การจัดตั้งแผนกคดีสิ่งแวดล้อมในศาลปกครองสูงสุด (ฉบับที่ ๒)[๓]

ข้อ
๒  ประกาศนี้ให้ใช้บังคับตั้งแต่วันที่
๑๙ มกราคม ๒๕๖๐ เป็นต้นไป

ปริยานุช/ผู้จัดทำ
๖ กรกฎาคม ๒๕๕๔

ชวัลพร/เพิ่มเติม
๘ มีนาคม ๒๕๖๐

นุสรา/ตรวจ
๒๑ มีนาคม ๒๕๖๐

[๑] ราชกิจจานุเบกษา
เล่ม ๑๒๘/ตอนที่ ๕๔ ก/หน้า ๑๖/๔ กรกฎาคม ๒๕๕๔

[๒] ข้อ ๔
แก้ไขเพิ่มเติมโดยประกาศประธานศาลปกครองสูงสุด เรื่อง
การจัดตั้งแผนกคดีสิ่งแวดล้อมในศาลปกครองสูงสุด (ฉบับที่ ๒)

[๓] ราชกิจจานุเบกษา
เล่ม ๑๓๔/ตอนที่ ๑๕ ก/หน้า ๑๖/๘ กุมภาพันธ์ ๒๕๖๐